b'\n_START_ARTICLE_\nOroslav Caf\n_START_SECTION_\nCafova dela\n_START_PARAGRAPH_\nKot mladeni\xc4\x8d se je Caf poizku\xc5\xa1al v s pesni\xc5\xa1tvom. Predmete svojih pesmi je zajemal iz narave ali iz mladostne dobe; pozneje je zlagal pesmi pobo\xc5\xbene vsebine, med njimi je tudi nekaj cerkvenih, katere so se mu bolj posre\xc4\x8dile, kot one iz prve dobe. Caf je podpisaval svoje pesmi, sestavke, razprave, itd. z imeni Belan, Belankin, Belanin, Belanini\xc4\x8d; temu je dalo povod ime njegove matere._NEWLINE_S pesni\xc5\xa1tvom si Caf ni dolgo glave belil, ampak je pre\xc5\xa1el na jezikoslovno polje, kjer se je \xc4\x8dutil doma\xc4\x8dega, sposobnega in zmo\xc5\xbenega. Ni se samo u\xc4\x8dil, ampak je tudi marljivo zbiral besede za slovar in tvarino za slovnice._NEWLINE_Caf je priredil za vse slovanske jezike enako slovnico, misle\xc4\x8d, da bi to edino moglo Slovane bolj zbli\xc5\xbeati. Okoli leta 1853 je spisal pod imeni O. C. i V. H. ostro oceno vseh del, katera je Miklo\xc5\xa1i\xc4\x8d izdal do tistega leta. V tej knji\xc5\xbeici, ki je bila tiskana v Pragi, je pokazal Caf ob\xc5\xa1irno znanost._NEWLINE_Veliko vrednost ima v Razlagovi Zori leta 1853 Cafov spis O glagoleh, ki obsega 68 strani. Glagole je Caf druga\xc4\x8de razporedil, kakor Miklo\xc5\xa1i\xc4\x8d: Caf je postavil 9 vrst, toda Miklo\xc5\xa1i\xc4\x8devo razvr\xc5\xa1\xc4\x8denje so splo\xc5\xa1no sprejeli in uvedli v u\xc4\x8dbenike._NEWLINE_\xc4\x8castno mesto med Cafovimi deli zaslu\xc5\xbeijo jezikovne preiskave na polju indoevropej\xc5\xa1\xc4\x8dine v pojasnilo slovan\xc5\xa1\xc4\x8dine. \xd0\xa2\xd0\xb5 so zbrane v zvezkih, kateri se za\xc4\x8denjajo okoli leta 1853. Vseh zvezkov obstaja 70, skupaj pogre\xc5\xa1anih je 23 snopi\xc4\x8dev. Zgubili so se najbr\xc5\xbe vsled nemarnosti in nepazljivosti._NEWLINE_Davorin Trstenjak je za\xc4\x8del leta 1873 izdajati Vestnik kot znanstveno prilogo k Zori. Ta listi\xc4\x8d je prina\xc5\xa1al uspehe mnogoletnih Cafovih trudov._NEWLINE_Kak\xc5\xa1nih 60 pol je jezikovne tvarine, katero je nabral za lastno rabo iz slovanskih jezikov, iz stare indij\xc5\xa1\xc4\x8dine, mad\xc5\xbear\xc5\xa1\xc4\x8dine in drugih; vse je sestavil primerjalno tako, da je vsaka beseda iz posameznih jezikov pojasnjevala drugo, \xc5\xa1e malo znano besedo ali koreniko._NEWLINE_Slovni\xc4\x8dno tvarino je razpravljal marljivo in to\xc4\x8dno v snopi\xc4\x8dih pod imenom Slava. Matica ima samo 15 \xc5\xa1tevilk, ostale so se poizgubile.'